“Tadbirkor ayol” jurnalining birinchi soni nashrdan chiqdi

“Tadbirkor ayol” Ishbilarmon ayollar uyushmasi “Tadbirkor ayol” jurnalining birinchi sonini nashrdan chiqardi. Bu haqda “Uzdaily.uz” xabar bermoqda.

Jurnal “Tadbirkor ayol” Ishbilarmon ayollar uyushmasi tomonidan ta’sis etilgan. Loyiha hamkorlari – O‘zbekiston xotin-qizlar qo‘mitasi, Mehnat va aholini ijtimoiy himoya qilish vazirligi, Kasaba uyushmalari federatsiyasi, Savdo-sanoat palatasi, Markaziy bank va “O‘zbekturizm” milliy kompaniyasidir.
Jurnal o‘zbek, rus va ingliz tillarida chop etilmoqda. Yangi jurnal ishbilarmon ayollar uchun yaratilgan shart-sharoitlarni yoritib borishni va qabul qilingan qonunlar, qarorlar, farmonlar va hokazolarni mohiyatini tushuntirib borishni rejalashtirmoqda. Shu bilan birga, jurnal o‘zining muxlislariga tadbirkor ayollar, diplomatlar, san’at vakillari va hokazolar ishtirokida olingan intervyularni taqdim etish niyatida.
Bundan tashqari, jurnal tahririyati tadbirkorlikni yuritish, moliya, boshqaruv, psixologiya mavzularida ilmiy ma’lumotlarni taqdim etmoqchi. Jurnal oyda bir marta chop etiladi.